ออมสินใช้รถโมบายบริการ
ออมสิน ลุยน้ำหลาก นำรถโมบายออกบริการประชาชน เผยขอปิดบริการชั่วคราวในพื้นที่ 4 จังหวัด รวม 18 สาขา
17 ต.ค. 2554

ออมสิน ลุยน้ำหลาก นำรถโมบายออกบริการประชาชน เผยขอปิดบริการชั่วคราวในพื้นที่ 4 จังหวัด รวม 18 สาขา
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า จากเหตุอุทกภัยที่ได้เกิดขึ้นอย่างรุนแรงในพื้นที่ต่างๆ จนสร้างความเดือดร้อนให้ประชาชนและลูกค้าของธนาคารออมสิน และได้ส่งผลกระทบต่อการให้บริการของธนาคารออมสินสาขาจนไม่สามารถเปิดให้บริการได้แล้วในพื้นที่ 4 จังหวัด รวมจำนวนทั้งสิ้น 18 สาขาดังนี้ จ.นครสวรรค์ จำนวน 3 สาขา ได้แก่ สาขานครสวรรค์ สาขาสวรรค์วิถี และ สาขาตลาดศรีนคร จ.ชัยนาท ปิดทำการชั่วคราว 1 สาขา คือ สาขามโนรมย์ อย่างไรก็ตาม ธนาคารฯ ได้พยายามหาวิธีการให้บริการผ่านรูปแบบ Mobile Unit ไปยังพื้นที่ประสบภัยที่ลูกค้าและประชาชน โดยมีบริการฝาก-ถอนเงินสดผ่านตู้เอทีเอ็ม และบริการทางการเงินต่างๆ ผ่านรถตู้เคลื่อนที่ (รถโมบาย) โดยในพื้นที่อำเภอเมืองนครสวรรค์ มี 3 จุด คือ ด้านหน้าค่ายจิระประวัติ, หน้าวิทยาลัยอาชีวศึกษานครสวรรค์ และบริเวณสี่แยกการไฟฟ้ามโนรมย์ ส่วน จ.ชัยนาท มีรถโมบายล์ออกให้บริการ 2 จุด คือ ข้างสถานธนานุบาลวัดสิงห์ และบริเวณสี่แยกมโนรมย์
สำหรับพื้นที่ จ.พระนครศรีอยุธยา ได้ปิดทำการชั่วคราวจำนวน 12 สาขา ได้แก่ สาขาพระนครศรีอยุธยา สาขาเจ้าพรหม สาขาอยุธยาพาร์ค สาขาเสนา สาขาบ้านแพรก สาขามหาราช สาขาบางปะหัน สาขานครหลวง สาขาบางปะอิน สาขาอุทัย สาขาสวนอุตสาหกรรมโรจนะ และ สาขาวังน้อย ทั้งนี้ ธนาคารฯ ได้นำรถโมบายออกให้บริการจำนวน 5 จุด คือ ด้านหน้าสำนักงานภาค 14 (ด้านข้างห้างสรรพสินค้าอยุธยาพาร์ค), สำนักงานการไฟฟ้าบางปะอิน, สำนักงานเทศบาลอำเภอเสนา, ตลาดบ้านแพรก (หน้าร้าน 108 SHOP) และ หน้าอบต.วัดตูม อ.บางปะหัน ขณะที่ จ.ปทุมธานี ปิดทำการชั่วคราว 2 สาขา คือ สาขาปทุมธานี และ สาขาลาดหลุมแก้ว
ทั้งนี้ การเปิด-ปิดสาขาชั่วคราวดังกล่าว รวมถึงการนำรถตู้ออกให้บริการ หากมีการเปลี่ยนแปลงจุดให้บริการหรือประชาชนต้องการทราบเวลาให้บริการซึ่งอาจมีการเปลี่ยนแปลงตามสถานการณ์ สามารถติดต่อสอบถามได้ที่สายด่วนธนาคารออมสิน โทร.1115 
ส่วนสาขาในพื้นที่ จ.สุพรรณบุรี จ.นนทบุรี และสาขาอื่นในพื้นที่เสี่ยงภัยนั้น อยู่ระหว่างการติดตามประเมินสถานการณ์อย่างใกล้ชิด หากมีความคืบหน้าจะรีบแจ้งให้ประชาชนและลูกค้าทราบต่อไป
"ผู้ประสบภัยกลุ่มนี้ถือว่าน่าเห็นใจเป็นอย่างยิ่ง เพราะไม่สามารถใช้ชีวิตได้อย่างปกติ ในการใช้บริการธุรกรรมด้านการเงินต่างๆ ธนาคารฯ จึงนำรถตู้เคลื่อนที่ออกให้บริการชั่วคราว ขณะที่การช่วยเหลือด้านอื่น ธนาคารออมสินได้นำเสนอมาตรการด้านสินเชื่อไปก่อนหน้านี้ด้วยการหยุดคิดทั้งเงินต้นและดอกเบี้ยเป็นเวลา 6 เดือน สำหรับลูกค้าประสบภัยซ้ำซ้อน และให้กู้เพิ่มเติมเพื่อนำไปซ่อมแซมที่อยู่อาศัย หมุนเวียนในกิจการที่ได้รับผลกระทบ ตลอดจนฟื้นฟูอาชีพหรือธุรกิจต่างๆ"นายเลอศักดิ์ กล่าว